Actor a sgriptiwr o Gymro oedd **Mei Jones** (Chwefror 1953 – 5 Tachwedd 2021). Cyd-greoedd y gyfres *C'mon Midffild!* gyda Alun Ffred Jones, a darlledwyd tair cyfres ar y radio cyn trosglwyddo yn llwyddiannus i deledu. Roedd perfformiad Mei fel y cymeriad hoffus Wali Thomas yn un o'r creadigaethau comedi mwyaf poblogaidd erioed yn y Gymraeg.

Bywyd cynnar ac addysg
----------------------

Magwyd Henryd Myrddin Jones ar dyddyn yn Llanddona, Ynys Môn, cyn i’r teulu symud i Lanfairpwll. Yn blentyn roedd yn bêl-droediwr talentog a chafodd ei dderbyn i garfan dan-18 Cymru tra'n dal yn ddisgybl ysgol. Bu'n chwarae i dîm Biwmares, Amlwch, Bangor ac yn gôl-geidwad i dîm Llanrug.

Aeth i Ysgol David Hughes ym Mhorthaethwy, cyn mynychu Coleg y Brifysgol, Aberystwyth gan ddilyn cwrs mewn diwinyddiaeth. Yn y cyfnod yma daeth yn un o aelodau gwreiddiol y grŵp Mynediad am Ddim. Bu'n chwarae i glwb pêl-droed Pontrhydfendigaid yn ystod ei ddyddiau coleg yn Aberystwyth. Aeth ymlaen i gwrs drama Cymraeg yng Ngholeg Cerdd a Drama Caerdydd.

Gyrfa
-----

Bu'n actio, sgriptio a chyfarwyddo ers 1976. Dechreuodd ei yrfa gyda Chwmni Theatr Cymru cyn dod yn un o aelodau cyntaf Theatr Bara Caws. Ar y radio, bu’n rhan o dîm *Pupur a Halen* ac *Wythnos i’w Anghofio*, ac yna fe sgriptiodd, actiodd a chyfarwyddodd wyth cyfres, un ffilm a sioe lwyfan o *C'mon Midffild!*. Enillodd Mei ac Alun Ffred Jones wobr 'Yr Awdur Gorau Ar Gyfer Y Sgrin - Cymreig' BAFTA Cymru ar gyfer *C'mon Midffild!* yn 1992.

Yn ystod yr 1980au bu'n actio mewn sawl cyfres ddrama yn cynnwys *Wastad ar y Tu Fas*,  *Hufen a Moch Bach*, *Anturiaethau Dic Preifat* ac *Wyn i'r Lladdfa*. Sgriptiodd y cyfresi drama *Deryn* a *Cerddwn Ymlaen* ar y cyd gyda Meic Povey.

Yn 2008 fe’i comisiynwyd i ysgrifennu drama gomedi o’r enw *Planed Patagonia*.

Roedd hefyd yn un o'r Jonesiaid a dorrodd record y byd *Jones Jones Jones* am gasglu ynghyd y nifer fwyaf o bobl yn rhannu’r un cyfenw yng Nghanolfan y Mileniwm yn 2006, gan fod yn un o 1,224 Jones a gymerodd ran.

Bywyd personol
--------------

Wedi i losgiadau tai haf ddechrau yn 1979, a'r heddlu yn rhwystredig oherwydd eu hymdrechion aflwyddiannus i ddal y rhai oedd yn gyfrifol, arestiwyd Mei Jones ynghyd â'i gyd-aelod o gast *C'mon Midffild!*, Bryn Fôn yn 1990. Ni ddygwyd unrhyw gyhuddiadau yn eu herbyn.

Bu farw yn 68 mlwydd oed wedi cyfnod o salwch. Roedd yn dad i pedwar o blant, Ela, Lois, Steffan ac Aaron.

Gwaith
------

### Radio

* *Pupur a Halen*, Radio Cymru, 1981
* *Wythnos i’w Anghofio*

### Ffilm a theledu

| Teitl | Blwyddyn | Rhan | Cwmni Cynhyrchu | Nodiadau |
| --- | --- | --- | --- | --- |
| *Goglis* |  | Dai Clust | HTV Cymru |  |
| *Wastad At Y Tu Fas* |  |  |  |  |
| *Hufen a Moch Bach* |  |  |  |  |
| *Anturiaethau Dic Preifat* |  |  |  |  |
| *Ŵyn i'r Lladdfa* | 1984 |  |  |  |
| *Siwan* | 1986 | Llywelyn Fawr |  |  |
| *Twll o Le* | 1987 |  | Ffilmiau Bryngwyn |  |
| *C'mon Midffîld!* | 1988-1994 | Wali Tomos | Ffilmiau'r Nant | 5 cyfres |
| *Outside Time* | 1991 | Efnisien |  |  |
| *Dŵr a Thân* | 1992 |  | Ffilmiau Bryngwyn |  |
| *Midffîld: Y Mwfi* | 1992 | Wali Tomos | Ffilmiau'r Nant | Ffilm deledu |
| Julis Caesar | 1994 | Brutus (Llais) |  |  |
| *Y Siop* | 1996 |  |  |  |
| *Yr Heliwr* | 1997 | Myrddin Greene |  | **Pennod**: Bro Dirgelion |
| *Pobol y Cwm* | 1997 | Charles McGurk | BBC Cymru |  |
| *C'mon Midffîld a Rasbrijam* | 2004 | Wali Tomos | Ffilmiau'r Nant |  |

Cyfeiriadau
-----------

1. ↑  "Index entry". *FreeBMD*. ONS. Cyrchwyd 20 Rhagfyr 2018.
2. ↑  *Yr awdur a’r actor Mei Jones wedi marw yn 68 oed*  , BBC Cymru Fyw, 5 Tachwedd 2021.
3. ↑  "Trafod tictacs gyda Wali; Caron Wyn Edwards fu'n sgwrsio a Mei Jones, awdur y ffilm Nadolig, C'mon Midffild a Rasbrijam, a'r actor sy'n chwarae Wali.", *Daily Post*, 18 Rhagfyr 2004.
4. ↑  "Clwb pêl-droed yn dathlu 60", *bbc.co.uk*, 11 Mehefin 2007.
5. ↑  Enillwyr gwobrau Nant[*dolen marw*]
6. ↑  *Conwy Urdd to kick off with Saturday prom night*  , Daily Post, 21 Mai 2008.  Cyrchwyd ar 20 Rhagfyr 2018.
7. ↑   Cwrs Sgwennu Comedi : Ty Newydd (5 Chwefror 2008). Adalwyd ar 20 Rhagfyr 2018.
8. ↑  'Darlledu Sioe’r Jonesiaid a Dorrodd Record Byd' 26 Tachwedd 2006 S4C
9. ↑  *25 years later... why have we still not caught the cottage burners?*, Daily Post 9 Rhagfyr 2004
10. ↑  *Yr actor a’r sgriptiwr Mei Jones wedi marw*  , Golwg360, 5 Tachwedd 2021.

Dolenni allanol
---------------

* Mei Jones ar wefan Internet Movie Database